Pentru că ordonanțele militare nu ne mai permit să ieșim din casă nici măcar pentru cele mai urgente plăceri ale vieții, cum ar fi grătarul de primăvară, o firmă de catering a venit în întâmpinarea clienților și promite că va aduce ea grătarul acasă, în plus, oferindu-se să ducă gunouiul și să-l împrăștie în pădure.

„Dubițele noastre sunt dotate cu o rezistență specială, care permite să livrăm grătarul gata sfârind, și cu un pic de fum înecăcios. În privința deșeurilor, ele vor fi duse în păduri sau în albiile râurilor, aruncate și apoi fotografiate pentru a oferi clientului dovada”, spune Victor Tănase, PR-ul companiei.

Tot pentru oamenii care tânjesc pentru un grătar în sânul naturii, compania oferă un boschet muzical ce poate fi montat în baie. Acesta poate scoate sunete de urs, de câini care latră la stână dar și o selecție de 5 manele pe repeat.